ΑΠΟΦΑΣΗ ΤΟΥ ΔΙΚΑΣΤΗΡΙΟΥ ΔΗΜΟΣΙΑΣ ΔΙΟΙΚΗΣΗΣ
(τρίτο τμήμα)
της 25ης Απριλίου 2007
Υπόθεση F-50/06
Maddalena Lebedef-Caponi
κατά
Επιτροπής των Ευρωπαϊκών Κοινοτήτων
«Υπάλληλοι – Αξιολόγηση – Έκθεση εξέλιξης της σταδιοδρομίας – Περίοδος αξιολόγησης 2001/2002 – Γενικές εκτελεστικές διατάξεις του άρθρου 43 του ΚΥΚ – Άρθρο 26 του ΚΥΚ»
Αντικείμενο: Προσφυγή ασκηθείσα δυνάμει των άρθρων 236 ΕΚ και 152 ΕΑ, με την οποία η M. Lebedef-Caponi ζητεί την ακύρωση της έκθεσης εξέλιξης
της σταδιοδρομίας της για την περίοδο από 1ης Ιουλίου 2001 έως 31 Δεκεμβρίου 2002.
Απόφαση: Η
έκθεση εξέλιξης της σταδιοδρομίας της M. Lebedef-Caponi για την περίοδο από 1ης Ιουλίου 2001 έως 31 Δεκεμβρίου 2002 ακυρώνεται.
Η Επιτροπή καταδικάζεται στα δικαστικά έξοδα.
Περίληψη
Πράξεις των οργάνων – Ανάκληση – Παράτυπες πράξεις – Έκταση της ανακλήσεως σε περίπτωση πλημμελούς διαδικασίας
Όταν η διοίκηση αποφασίζει να ανακαλέσει πράξη λόγω πλημμέλειας στη διαδικασία εκδόσεώς της, όπως και όταν αντικαθιστά πράξη
ακυρωθείσα από τον κοινοτικό δικαστή λόγω πλημμελούς διαδικασίας, έχει τη δυνατότητα να κινήσει εκ νέου την πλήρη διαδικασία
εκδόσεως πράξεως χωρίς να περιοριστεί στις επιταγές της διορθώσεως της διαπιστωθείσας πλημμέλειας. Συνεπώς, αν η διοίκηση,
ανακαλώντας μια πράξη, εξασφαλίζει επισήμως στον ενδιαφερόμενο ότι θα επαναλάβει τη διαδικασία εκδόσεως πράξεως ab initio,
η διοίκηση δεν μπορεί, χωρίς να παραβιάσει την αρχή προστασίας της δικαιολογημένης εμπιστοσύνης, να υπαναχωρήσει από την αναληφθείσα
δέσμευση περιορίζοντας την έκταση της ανακλήσεως στα στάδια της διαδικασίας που πάσχουν παρατυπία.
(βλ. σκέψεις 38, 45 και 46)